Alkuperänimityksen ja maantieteellisten merkintöjen suojasta annetun neuvoston asetuksen (ETY) N:o 2081/92 6 artiklan 2 kohdassa tarkoitettu rekisteröintihakemuksen julkaiseminen

(2002/C 316/05)

Tämä julkaiseminen sisältää oikeuden vastustaa rekisteröintiä mainitun asetuksen 7 artiklassa tarkoitetulla tavalla. Väitteet hakemusta vastaan on tehtävä jäsenvaltion toimivaltaisen viranomaisen välityksellä kuuden kuukauden kuluessa julkaisemisesta. Julkaiseminen perustellaan seuraavilla tekijöillä ja erityisesti 4 kohdan 6 alakohdalla, joiden mukaan hakemus katsotaan perustelluksi asetuksessa (ETY) N:o 2081/92 tarkoitetulla tavalla.

NEUVOSTON ASETUS (ETY) N:o 2081/92

REKISTERÖINTIHAKEMUS: 5 ARTIKLA

SAN ( ) SMM (x)

Asiakirjan kansallinen numero: 66

1. Jäsenvaltion toimivaltainen viranomainen Nimi: Subdirección General de Denominaciones de Calidad y Relaciones Interprofesionales y Contractuales. Dirección General de Alimentación. Subsecretaría de Agricultura, Pesca y Alimentación del Ministerio de Agricultura, Pesca y Alimentación

Osoite: Po Infanta Isabel, 1, E-28071 Madrid

Puhelin (34) 913 47 53 94

Faksi (34) 913 47 54 10.

2. Hakijaryhmittymä 2.1 Nimi: -

2.2 Osoite a) Cooperativa de fruticultors Costa Brava, SCCL Ctra. de Torroella a Verges, km 1,2 E - 17140 Ullà, Baix Empordà ( Girona )

b) Girona Fruits, SCCL Ctra. de Palamós, km 56 E - 17462 Bordils, Gironès ( Girona )

c) Cooperativa Frutícola Empordà, SCCL D. Narcís de Ciurana, 12 E - 17470 Sant Pere Pescador, Alt Empordà ( Girona )

2.3 Kokoonpano: tuottaja/jalostaja (x) muu ( )

3. Tuotelaji: Omenat - Luokka 1.6 - Hedelmät

4. Tavaraerittely

(tiivistelmä 4 artiklan 2 kohdan edellytyksistä)

4.1 Nimi: Manzana de Girona tai Poma de Girona

4.2 Kuvaus: Lajin Malus domestica Borkh L ryhmien "Golden", "Red Delicious", "Gala" ja "Granny Smith" omenalajikkeet. Alueen ympäristöoloista johtuen omenien kiinteys on 1,5-2 kg, mikä on enemmän kuin samoilla lajikkeilla muilla alueilla.

Golden-lajike Hedelmä: kellanvihreä ja sileäkuorinen, suurikokoinen.

Hedelmäliha: vaalea, kiinteä, mehukas, lohkeava, makea ja sangen hyväntuoksuinen.

Puu: runko puolipysty, nopeasti hedelmiä tuottava.

Kukinto: valkoinen, hiukan punertava, suurikokoinen ja erittäin pakkasenkestävä.

Lajike edustaa noin 60:tä prosenttia alueen suojattujen omenoiden tuotannosta.

Red Delicious -lajike Hedelmä: punainen, suurikokoinen.

Hedelmäliha: vaalea, kiinteä, mehukas ja makea.

Puu: runko hento, nopeasti hedelmiä tuottava.

Kukinto: valkea, hiukan punertava, satoisa, hiukan hallanarka.

Lajike edustaa noin 20:tä prosenttia alueen suojattujen omenoiden tuotannosta.

Gala-lajike Hedelmä: kaksivärinen, kuori selvästi juovainen, keskikokoinen.

Hedelmäliha: vaalea, kiinteä, mehukas, hieno ja hyvin lohkeava, makea.

Puu: pystyrunko, vahva ja nopeasti hedelmiä tuottava.

Kukinto: valkoinen, hiukan punertava, suurikokoinen ja pakkasenkestävä.

Lajike edustaa noin viittä prosenttia alueen suojattujen omenoiden tuotannosta.

Granny Smith -lajike Hedelmä: tummanvihreä, suurikokoinen.

Hedelmäliha: vaalea, tiivis, kiinteä, mehukas ja hapokas.

Puu: vahvarunkoinen, tyypillisesti taipuva ja nopeasti hedelmiä tuottava.

Kukinto: valkoinen, hiukan punertava, pakkasenkestävä ja erittäin satoisa.

Lajike edustaa noin 15:tä prosenttia alueen suojattujen omenoiden tuotannosta.

Kypsyysparametrit lajikkeiden korjuuta varten

>TAULUKON PAIKKA>

4.3 Maantieteellinen alue: Tuotantoalue sijaitsee Katalonian itsehallintoalueen koillisimmassa kolkassa. Sen muodostavat kaikki Gironan maakuntaan kuuluvien seuraavien katalonialaisten piirikuntien kaupunkien alueet: Selva, Baix Empordà, Alt Empordà, El Gironès ja Pla de l'Estany.

Viljelyala on yhteensä 3650 hehtaaria. Siitä 2152 hehtaaria on omenaviljelmiä. Suojattu maantieteellinen merkintä tulisi koskemaan 1518:aa hehtaaria.

4.4 Alkuperätodisteet: Omenat ovat peräisin viljelmiltä, jotka sijaitsevat tuotantoalueella, ja ne valikoidaan, kauppakunnostetaan ja pakataan laitoksissa, jotka sijaitsevat tuotantoalueella ja jotka on kirjattu sääntelyneuvoston rekisteriin. Omenat, jotka läpäisevät tuotanto- ja pakkausvaiheen aikana tehdyt tarkastukset sekä fysikaalis-kemialliset ja aistinvaraiset analyysit, pääsevät markkinoille ja saavat suojattua maantieteellistä merkintää osoittavan sääntelyneuvoston myöntämän numeroidun vastaetiketin.

4.5 Valmistusmenetelmä: Hyväksyttyjen lajikkeiden omenat kasvatetaan asetettujen tuotantovaatimusten mukaisesti ja kerätään mahdollisimman huolellisesti ja nopeasti, kun hedelmien kypsyysaste on siihen sopiva.

Rekisteröidyissä kauppakunnostus- ja pakkauslaitoksissa hedelmille tehdään mm. seuraavat toimenpiteet: luokittelu, säilytys (normaalipaineisissa, valvotuissa huoneissa tai alipaineistetuissa tiloissa), pakkaaminen, ulkoinen laadun tarkastus ja etiketöinti.

Kaikki vaiheet tuotannosta etiketöintiin saakka tehdään tuotantoalueella.

4.6 Yhteys maantieteelliseen alkuperään - Historia: Omenapuita on yhdessä muiden hedelmäpuiden kanssa kasvatettu ikimuistoisista ajoista alkaen Gironan maakuntaan kuuluvien Selvan, Baix Empordàn, Alt Empordàn, Gironèsin ja Pla de l'Estanyn piirikunnissa.

Varhaisin omenapuuhun liittyvä asiakirja on peräisin Selvan piirikunnasta, ja se käsittelee Massanedan perheen vaakunaa 1300-luvulla; omenapuulla on siinä keskeinen asema. Nimi Massaneda saattaisi olla muunnos alkuperäisestä nimestä Manzaneda (jonka lähtökohtana olisi omenapuuta tarkoittava manzano).

Francisco de Zamora kertoo yksityiskohtaisesti teoksessaan Diario de los viajes hechos en Cataluña (Katalonian matkapäiväkirja) kaikesta Katalonian halki patikoidessaan näkemästään. Niinpä esimerkiksi Plana de Basista hän kirjoittaa, että sen tasangolla alkaa jo olla omenapuuviljelmiä. Samoin hänen tekstissään on omenanviljelyä ja omenoiden käyttöä koskevia viittauksia useiden kylien kohdalla. Esim. Sant Hilari Sacalmista hän kirjoittaa: "Maa on hyvin hedelmällistä, ja kirkkoherran kertoman mukaan siellä viljellään omenoita". Eräästä hyvin pienestä Arbúciesin lähellä sijaitsevasta kylästä hän toteaa: "Paikalle on tyypillistä erinomaisten ja erilaisten omenapuiden runsaus, ja niistä kuuluisin on nimeltään ciri." Selvan piirikunnan pääkaupungin Santa Coloma de Farnersin markkinoista puhuessaan hän sanoo: "Täältä myydään paljon männynsiemeniä ja omenoita Mahóniin, Valenciaan, Cartagenaan, Cádiziin ja muihin paikkoihin."

Sen vuoksi voimmekin puhua aidosta omenakulttuurista, koska omenalla oli valtava merkitys alueen taloudessa ja niin ihmisten kuin eläintenkin ruokavaliossa. Omenalajikkeiden runsaus ja erilaiset säilöntämenetelmät takasivat jatkuvan ja moninaisen tarjonnan. Gastronomi Jaume Fàbregan mukaan alueen perinteisessä keittiössä arvostetuin jälkiruokahedelmä on ollut omena perinteisissä muodoissaan - niin kuin on voitu osoittaa, jo ainakin 1700-luvulta lähtien - kuten pommes cuites (kypsennetty omena) tai herkullinen botifarra dolça amb poma (makea omenamakkara).

Omenoiden merkitys Gironan piirikuntien asukkaiden elämässä oli niin suuri, että erilaiset tarinat ja perinteet ovat säilyneet meidän päiviimme saakka. Omenoiden merkitys Gironan alueen kulttuurissa ilmenee myös lukemattomissa kansanlauluissa, joiden sanoituksissa omenalla on sijansa.

Laajamittaisempi, selkeästi kaupallisesti suuntautunut omenanviljely on peräisin 1900-luvun alusta. Jo 1930-luvulla alueella pyrittiin tuottamaan laadukkaita hedelmiä alkuperäisistä lajikkeista. 1960-luvun puolivälissä viljely kehittyi merkittävästi, kun perustettiin erilaisia osuustoimintajärjestöjä hedelmien laajamittaista säilömistä ja kaupan pitämistä varten.

- Luonto: Gironan omenantuotantoalueen maaperää ja ilmastoa koskevat ominaispiirteet ovat yhdenmukaisia ja omenanviljelyyn erityisen suotuisia. Yhdessä nämä tekijät antavat Gironan omenoille sellaiset hyvin selvät maku- ja kiinteysominaisuudet, joita kuluttajat suuresti arvostavat.

Alueen maaperä muodostuu jokien tuomista nuorista maa-aineksista, ja sen pinnanmuodostus on tasaista, mistä johtuen eroosiota ei juuri ole ja vesien pois johtaminen on helppoa.

Ilmasto on välimerellinen ja lämpötila vaihtelee päivän ja yön välillä jyrkästi lämpimästä kylmään. Loppukeväästä suhteellinen kosteus ja auringonpaiste ovat suuria, mikä antaa hedelmälle kauniin värin ja suuren sokeripitoisuuden.

- Viljelyolot: Viljelmät: puiden välinen etäisyys 1-1,80 metriä, rivien välinen etäisyys 3,5-4 metriä, istutustiheys 2000-3000 taimea hehtaarilla.

Rivien suunta on pohjoinen-etelä, jotta taattaisiin tasainen valon jakautuminen lehdille ja hedelmille. Kouliminen keskusakselin mukaisesti.

Muokkaaminen ja karsiminen: Uudenaikaisimpien viljelymenetelmien vaatimusten mukaisesti. Vanhimmat oksat poistetaan laajamittaisella karsimisella, jolla haetaan puiden luonnollista tasapainoa, jolloin puut saavat sopivasti valoa ja hedelmistä tulee laadukkaita.

Sadonkorjuu: Sadonkorjuu alkaa elokuun puolivälissä Gala-lajikkeen osalta, syyskuussa Golden- ja Red Delicious -lajikkeiden osalta ja lokakuun jälkipuoliskolla Granny Smith -lajikkeen osalta. Sadonkorjuu tehdään aina ennalta vahvistettujen fysikaalis-kemiallisten parametrien mukaisesti. Nämä ovat: kovuus, refraktometriluku (Brixin asteikolla) ja tärkkelyksen regressioluku, jotka voivat siirtää korjuun vuosittaista ajankohtaa.

4.7 Valvontaelin Nimi: Calitax

Osoite: Tuset, 10, E-08006 Barcelona

Puhelin (34) 932 17 27 03

Calitax täyttää omenoiden osalta standardin EN 45011 vaatimukset.

4.8 Merkintä: Sääntelyneuvosto hyväksyy merkinnät. Niissä on oltava selvästi näkyvä merkintä "Indicación Geográfica Protegida Manzana de Girona" tai "Poma de Girona". Vastaetikettien on oltava sääntelyneuvoston numeroimia ja antamia.

4.9 Kansalliset vaatimukset: - joulukuun 2. päivänä 1970 annettu laki N:o 25/1970 "Estatuto de la Viña, del Vino y de los Alcoholes",

- mainitun lain soveltamisesta 23. päivänä maaliskuuta 1972 annettu asetus N:o 835/1972,

- tammikuun 25. päivänä 1994 annettu määräys maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun asetuksen (ETY) N:o 2081/92 yhteensovittamisesta Espanjan lainsäädännön kanssa,

- lokakuun 22. päivänä 1999 annettu kuninkaan asetus N:o 1643/99, jossa säädetään suojattuja alkuperänimityksiä ja maantieteellisiä merkintöjä koskevien hakemusten jättämismenettelystä.

EY-asiakirjanumero: G/ES/00154/2000.19.04

Täydellisen asiakirjan vastaanottopäivä: 15. toukokuuta 2002.